A **Sociedade de Anticuarios de Londres** (en inglés: *Society of Antiquaries of London* –*SAL*–) é unha sociedade erudita establecida en Londres en 1707 que se ocupa, consonte a súa Carta Real de 1751, do "estímulo, o avance e o fomento do estudo e do coñecemento das antigüidades e da historia de Inglaterra e doutros países".

A SAL ten a súa sede na *Burlington House*, en Piccadilly, na londiniense cidade de Westminster, e ten a condición de organización caritativa.

Afiliación á sociedade
----------------------

Entrada da **Sociedade de Anticuarios de Londres**, no edificio Burlington House.
As persoas que son elixidas membros da Sociedade de Anticuarios adquiren o dereito de usar as siglas FSA (*Fellow of the Society of Antiquaries*) logo dos seus apelidos (por exemplo: Sir John Evans FSA).

Os membros da Sociedade deben amosar "excelencia no coñecemento das antigüidades e da historia de Inglaterra e doutras nacións" e deben ter "desexo de promover a honra, os asuntos e os emolumentos da Sociedade". O procedemento de elección establecido é moi selectivo, en comparación con outras sociedades científicas. As candidaturas para un novo ingreso só poden provir dos membros activos da Sociedade e deben estar asinadas por polo menos cinco e ata un máximo de doce membros, para certificar que, consonte o seu coñecemento, a persoa candidata sería un membro digno. Logo lévase a cabo unha votación anónima e o resultado deberá ser de, polo menos, dous votos positivos por cada voto negativo, para que a elección se produza.

Xa que logo, a pertenza á Sociedade considérase un recoñecemento aos logros salientables nos campos da arqueoloxía, as antigüidades, a historia e o patrimonio. Nos inicios da década de 2020 a Sociedade de Anticuarios de Londres está formada por arredor de 3.300 membros.

O primeiro secretario da Sociedade foi William Stukeley e o seu primeiro presidente foi Peter le Neve, Rei de Armas de Norroy.

Historia e antecedentes
-----------------------

Como precursora da Sociedade de Anticuarios de Londres existiu entre ca. 1586 e 1614 a chamada Sociedade de Anticuarios ou Colexio de Anticuarios, que finalmente fora prohibida polo rei Xacobe I.

Selo da **Sociedade de Anticuarios de Londres** (1786).
A primeira reunión, aínda informal, da moderna Sociedade de Anticuarios tivo lugar na *Bear Tavern*, no barrio londiniense de The Strand, o 5 de decembro de 1707. Este grupo orixinal, conformado por John Talman, John Bagford e Humfrey Wanley, solicitoulle á raíña Ana a concesión dos dereitos para o estudo das antigüidades británicas. Segundo a súa inicial, proxectábase a publicación dunha serie composta por 35 libros. Inicialmente, Robert Harley, primeiro conde de Oxford, ía ser quen presentase a proposta formal de constitución da Sociedade, aínda que a súa destitución do Goberno desactivou esta iniciativa. Finalmente, a formalización do procedemento tivo lugar en 1717, e os primeiros informes da entidade están datados o 1 de xaneiro de 1718, na *Mitre Tavern*, en Fleet Street.

Nas primeiras reunións examináronse obxectos, pronunciáronse conferencias e discutíronse teorías acerca de sitios históricos. Tamén se elaboraron informes sobre a deterioración dalgúns edificios sobranceiros. Outros dos temas dos que se ocupou a nova sociedade foron a heráldica, a xenealoxía e os documentos históricos. En 1751, o seu vicepresidente, Joseph Ayloffe, que levaba xa moito tempo en funcións, solicitou con éxito unha carta de constitución, o que lle posibilitou á entidade dispor de propiedades ao seu nome.

A Sociedade de Anticuarios de Londres comezou a reunir grandes coleccións de manuscritos, pinturas e aparellos, moitas veces como receptora de depósitos, obsequios e legados de coleccionistas, en tanto que non existise unha institución axeitada para tal fin. A adquisición en 1828 dun nutrido grupo de pinturas precedeu en tres décadas o establecemento da Galería Nacional de Retratos. Un legado por parte de Thomas Kerrich, no que se inclúen retratos de Eduardo IV, María Tudor e Ricardo III, revela, nunha análise posterior, un certo nesgo contrario aos Tudor.

Despois do *Blitz* de Londres, a Sociedade organizou moitas das escavacións de ruínas romanas e medievais que quedaron expostas polo bombardeo da *City* londiniense, con inspeccións anuais entre 1946 e 1962. Entre outros achados, descubriuse a cidadela de *Londinium*, na esquina noroeste da Muralla de Londres. Os achados foron resumidos en 1968 por W. F. Grimes.

Espazo da **Sociedade de Anticuarios de Londres** no "Día da Historia" na Universidade de Londres (2016).
En 2007, a Sociedade de Anticuarios de Londres celebrou o seu tricentenario (asumindo como parte da súa historia as primeiras reunións informais de 1707) cunha exposición na Real Academia titulada "Facendo historia: anticuarios en Gran Bretaña 1707-2007". Co gallo do tricentenario fixéronse tamén dúas publicacións substanciais: dunha banda unha colleita de dezasete ensaios académicos sobre temas satélites da historia da propia sociedade e sobre a evolución das interpretacións acerca dos obxectos materiais ao longo deses 300 anos, e doutra banda un catálogo amplamente ilustrado da exposición, que incluíu quince ensaios temáticos a cargo de investigadores expertos.

A Sociedade afrontou unha controversia en 2019, cando o seu consello non foi quen de lograr que se aprobase unha resolución para expulsar o seu membro Hubert Chesshyre, logo de que este fose condenado en 2015 dun delito de pederastia. O consello emitiu entón unha nota pola que lamentaba a falta de acordo entre os membros presentes na votación e amosaba a necesidade dunha modernización dos estatutos da Sociedade para evitar situacións semellantes. En 2020, logo das declaracións doutro dos seus membros, David Starkey, sobre a escravitude e o xenocidio, a Sociedade anunciou un cambio nos seus procedementos para evitar comportamentos contrarios aos valores da entidade (posteriormente, Starkey renunciou á pertenza á Sociedade).

Biblioteca
----------

Manuscrito exposto nunha sala da **Sociedade de Anticuarios de Londres**.
A biblioteca da Sociedade de Anticuarios é a colección bibliográfica de investigación arqueolóxica máis completa do Reino Unido. Foise adquirindo material bibliográfico xa desde os principios do século XVIII e o número de exemplares a principios da década de 2020 supera os 100.000 libros e arredor de 800 títulos de publicacións periódicas. O seu catálogo abrangue tamén debuxos e manuscritos, entre os que destaca o inventario de todas as posesións de Henrique VIII no momento do seu pasamento.

Trátase da biblioteca arqueolóxica máis antiga do país e alberga unha colección excepcional de historias dos condados británicos, outra de libros dos séculos XVIII e XIX sobre as antigüidades de Gran Bretaña e doutros países e outra excepcionalmente ampla de cabeceiras periódicas de diversos países desde os primeiros anos do século XIX.

Publicacións
------------

Páxina con ilustracións do 2º volume de *Vetusta Monumenta* (1757).
### *Vetusta Monumenta*

En 1718, a Sociedade comezou a publicación dunha serie de artigos ilustrados sobre edificios, sitios e obxectos antigos, principalmente de Gran Bretaña, xeralmente escritos por membros da entidade, baixo o título de *Vetusta Monumenta*. A serie continuou aparecendo con irregularidade ata 1906. Estes artigos publicábanse en formato folio e caracterizábanse pola cantidade e a calidade dos gravados que neles se reproducían.

Desde os seus inicios, a Sociedade de Anticuarios contratou os servizos de gravadores (os primeiros foron George Vertue e James Basire) para elaborar as placas de cobre utilizadas nas impresións nas edicións en folio. Estes gravados eran adoito de gran tamaño e estaban destinados a satisfacer a demanda popular de temas arqueolóxicos. Eran ilustracións case científicas e con frecuencia amosaban diversos puntos de vista dun obxecto ou dun edificio, así como detalles arquitectónicos. O membro da Sociedade Richard Gough (director de 1771 a 1791) fixo un esforzo por mellorar a calidade das publicacións científicas, motivado pola deterioración constante dos exemplos de arquitectura gótica.

Houbo unha serie paralela de publicacións de gran tamaño, que comezou con posterioridade a *Vetusta Monumenta*, utilizada para acomodar o formato dalgunhas obras históricas, que a Sociedade lle encargara reproducir en acuarela a Edward Edwards e a Samuel Hieronymus Grimm en 1771. A primeira destas tiraxes reproducía un óleo do século XVI e, como requiría un papel máis grande do dispoñible, o fabricante James Whatman recibiu instrucións para crear unha folla de 79 x 135 milímetros. O nome que recibiu este novo formato de papel foi "Anticuario" (*Antiquarian*). Para o gravado das placas (hoxe consérvanse tres das sete realizadas) precisáronse dous anos e a impresión estándar desta serie foi de 400 copias.

### *Archaeologia*

Láminas con ilustracións no número 67 de *Archaeologia* (1916)
A primeira revista da Sociedade de Anticuarios de Londres foi *Archaeologia* (título completo: *Archaeologia; or, Miscellaneous Tracts relating to Antiquity*), cuxo primeiro número viu a luz, en formato cuarto, en 1770. A revista conformábase fundamentalmente con artigos que foran entregados nas reunións da Sociedade, algúns dos cales permanecían inéditos desde as décadas anteriores. *Archaeologia* continuou aparecendo cunha regularidade non total, xa que o seu terreo foi ocupado por outras publicacións periódicas da Sociedade. Na década de 1980 apenas se publicaron dous volumes (o 107 e o 108) e na década de 1990 outros dous (o 109 e o 110, de 1991 e 1992 respectivamente). A edición de ensaios que a Sociedade fixo co gallo do seu tricentenario en 2007 concibiuse como o volume 111 de *Archaeologia*. Desde ese momento non apareceron más números da revista, aínda que a serie non foi pechada formalmente.

### *Proceedings* *e Antiquaries Journal*

En 1843, a Sociedade de Anticuarios de Londres tomou a decisión de publicar algunhas das súas actas nunha segunda publicación periódica de formato máis pequeno, inicialmente sen ilustracións, que podería aparecer con maior frecuencia que *Archaeologia*. O título desta nova publicación foi *Proceedings of the Society of Antiquaries of London*. A súa primeira parte apareceu en 1844, con escritos enviados o ano anterior, e esta primeira serie continuou ata 1859, cando xa viran a luz catro volumes. Logo iniciouse unha segunda serie, na que apareceron 32 volumes ata 1920.

En 1921, *Proceedings* foi substituída por unha nova revista anual, titulada *Antiquaries Journal.* No ano 2020 publicouse o seu volume número 100.

### *Salon*

Desde finais de 2001, a Sociedade publicou tamén un boletín quincenal en liña chamado *Salon* (*Society of Antiquaries Online Newsletter*).

Presidentes da Sociedade
------------------------

### Presidentes

Martin Folkes, anticuario, numismático, matemático e astrónomo, cuarto presidente da **Sociedade de Anticuarios de Londres**.
John Evans, arqueólogo, numismático e xeólogo, 15º presidente da **Sociedade de Anticuarios de Londres**.
Esta é unha listaxe das persoas que serviron como presidentes da Sociedade de Anticuarios de Londres:

* 1717-1724: Peter Le Neve.
* 1724-1750: Algernon Seymour.
* 1750-1750: Charles Lennox.
* 1750-1754: Martin Folkes.
* 1754-1765: Hugh Willoughby.
* 1765-1768: Charles Lyttelton.
* 1768-1784: Jeremiah Milles.
* 1784-1785: Edward King.
* 1785-1811: George Townshend.
* 1811-1812: Henry Englefield.
* 1812-1846: George Hamilton-Gordon.
* 1846-1875: Philip Stanhope.
* 1876-1878: Frederic Ouvry.
* 1878-1885: Henry Herbert.
* 1885-1892: John Evans.
* 1892-1897: Augustus Wollaston Franks.
* 1897-1904: Harold Dillon.
* 1904-1908: John Lubbock.
* 1908-1914: Charles Hercules Read.
* 1914-1919: Arthur Evans.
* 1919-1924: Charles Hercules Read.
* 1924-1929: David Lindsay.
* 1929-1934: Charles Reed Peers.
* 1934-1939: Frederic Kenyon.
* 1939-1944: Alfred Clapham.
* 1944-1949: Cyril Fox.
* 1949-1954: James Mann.
* 1954-1959: Mortimer Wheeler.
* 1959-1964: Joan Evans.
* 1964-1965: Ian Richmond.
* 1965-1970: Francis Wormald.
* 1970-1975: J. N. L. Myres.
* 1975-1978: Arnold Taylor.
* 1978-1981: Richard Dufty.
* 1981-1984: Christopher Brooke.
* 1984-1987: John Davies Evans.
* 1987-1991: Michael Robbins.
* 1991-1995: Barry Cunliffe.
* 1995-2001: Simon Jervis.
* 2001-2004: Rosemary Cramp.
* 2004-2007: Eric Fernie.
* 2007-2010: Geoffrey Wainwright.
* 2010-2014: Maurice Howard.
* 2014-2018: Gill Andrews.
* Desde 2018: Paul Drury.

Notas
-----

1. 1 2  "Enlightenment Origins". *Society of Antiquaries of London.*
2. ↑  "Burlington House". *Society of Antiquaries of London*.
3. ↑  "Society of Antiquaries of London". *Charity Commission for England and Wales*.
4. 1 2  "Election to Fellowship Arquivado 28 de xuño de 2021 en Wayback Machine.". *Society of Antiquaries of London*.
5. ↑  "How to nominate a new Fellow Arquivado 20 de xuño de 2021 en Wayback Machine.". *Society of Antiquaries of London*.
6. ↑  "About the Fellowship Arquivado 18 de xuño de 2021 en Wayback Machine.". *Society of Antiquaries of London*.
7. 1 2 3 4 5  Harris, G. "Founding the Society of Antiquaries". En *Making History: Antiquaries in Britain, 1707-2007. An Introduction*. Páxinas 8-9. Royal Academy of Arts.
8. ↑  "William Stukeley (1687-1765)". *Oxford Reference*.
9. ↑  "Society of Antiquaries (act. 1586-1607)". *Oxford Dictionary of National Biography*.
10. ↑  Sweet, R. (2004). *Antiquaries: The Discovery of the Past in Eighteenth-Century Britain*. Cambridge University Press. Londres. Páxina 84. ISBN 1-85285-309-3
11. 1 2 3  Nurse, B. "The Embarkation of Henry VIII at Dover 1520". Alecto historical editions. Reino Unido.
12. ↑  Grimes, W. F. (1968). "The Roman Fort of Cripplegate". En *The Excavation of Roman and Mediaeval London*. Routledge. ISBN 978-1-317-60471-6
13. 1 2  Pearce, S. (2007).
14. ↑  Gaimster, D. et al. (2007). *Making History: Antiquaries in Britain, 1707-2007*. Royal Academy of Arts, Londres. ISBN 978-1-905711-03-1
15. ↑  Doward, J. (2019). "Society of Antiquaries in turmoil after vote to back sex abuser". En *The Observer*. 23 de novembro. ISSN 0029-7712
16. ↑  "Statement regarding Dr David Starkey's Fellowship". *Society of Antiquaries of London*. 4 de xullo de 2020.
17. ↑  "Resignation of Dr David Starkey". *Society of Antiquaries of London*. 6 de xullo de 2020.
18. ↑  Willetts, P. J. (2000).
19. 1 2  "Library Arquivado 08 de maio de 2021 en Wayback Machine.". *Society of Antiquaries of London*.
20. ↑  Frew, J. (1980). "An Aspect of the Early Gothic Revival: The Transformation of Medievalist Research, 1770-1800". En *Journal of the Warburg and Courtauld Institutes.* 43. Páxinas 174-185
21. ↑  "Proceedings of the Society of Antiquaries of London". *Hathitrust.org*
22. ↑  "The Antiquaries Journal". *Cambridge University Press*.
23. ↑  "Salon Arquivado 18 de xuño de 2021 en Wayback Machine.". *Society of Antiquaries of London*.
24. ↑  Kendrick, T. D.; Mann, J.G. (1945).
25. ↑  Evans, J. (1956). *passim*.
26. ↑  Pearce, S. (2007). Páxinas 384-392.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Sociedade de Anticuarios de Londres Modificar a ligazón no Wikidata*** |

### Bibliografía

* Evans, J. (1956). *A History of the Society of Antiquaries*. Society of Antiquaries, Londres.
* Kendrick, T. D.; Mann, J.G. (1945). *The Presidents of the Society of Antiquaries of London: with biographical notes*. Society of Antiquaries Occasional Papers. 2. Society of Antiquaries, Londres.
* Pearce, S. (2007). *Visions of Antiquity: the Society of Antiquaries of London 1707-2007*. Society of Antiquaries, Londres. ISBN 978-0-85431-287-0
* Thompson, F. H. (1981). "The Society of Antiquaries of London: Its History and Activities". En *Proceedings of the Massachusetts Historical Society*. 3º. 93. Páxinas 1-16.
* Willetts, P. J. (2000). *Catalogue of Manuscripts in the Society of Antiquaries of London*. Society of Antiquaries, Woodbridge. ISBN 0859915794

### Ligazóns externas

* Sitio web da *Society of Atiquaries of London*

|  |  |
| --- | --- |
| Control de autoridades | 
* Wd: Q5417893
* WorldCat
* VIAF: 122178076
* BAV: ADV10068721
* BNF: 118835384
* GND: 41219-3
* ICCU: VEAV547215
* ISNI: 0000 0001 2149 7587
* LCCN: n80145148
* MAG: 1301758268
* NKC: ko2003201695
* NLA: 35510650
* NLG: 148544
* NPG: mp85044
* PTBNP: 269900
* SUDOC: 035318201
* ULAN: 500301984

 |